Ingrid Bergman

Ingrid Bergman (1915–1982) var en svensk skuespiller. Hun er en av Sveriges mest kjente skuespillere gjennom tidene, og er en av få skandinaver som med rette kan kalles Hollywood-stjerne. Bergman var gift tre ganger, med Petter Lindström (1937–1950), Roberto Rossellini (1950–1956) og Lars Schmidt (1957–1976). I 1999 ble hun kåret til tidenes fjerde største kvinnelige filmlegende av Det amerikanske filminstituttet.

 Liv og virke 
 Bakgrunn 
Ingrid Bergman ble født i Stockholm; faren Justus Samuel Bergman var svensk og moren Friedel Henrietta Augusta Louise født Adler var opprinnelig tysk og født i Kiel. Foreldrene ble gift i Hamburg i 1907. Moren døde da Ingrid var tre år gammel og faren døde da hun var 12 år gammel. Faren hadde vært fotograf og hadde tidlig fremmet Ingrids talent.

Etter foreldrenes død vokste Bergman opp hos slektninger. Skuespillerkarrieren begynte med studier på Dramatens elevskole, og i løpet av denne tiden hadde hun en liten rolle i filmen Munkbrogreven (1935).

 Karriere 
Etter omkring et dusin filmer i Sverige fikk hun kontakt med USA og Hollywood-produsenten David O. Selznick, som gav henne filmkontrakt. Hennes første Hollywood-film Intermezzo var en nyinnspilling av en film hun hadde spilt inn med Gösta Ekman i Sverige i 1935. 

En av hennes mest kjente filmer er Casablanca (1942), der hun spilte mot Humphrey Bogart. Hun har også hatt roller i Alfred Hitchcocks filmer Trollbundet (1945) og Notorious (1946).

I 1950 møtte hun filmregissøren Roberto Rossellini. Hun ble hans elskerinne, og fikk samtidig en rolle i hans film Stromboli. Begge var allerede gift, og kjærlighetsaffæren ble en medieskandale som gav henne visse yrkesmessige problemer, med færre rolletilbud. Det ble også demonstrert utenfor kinoer som viste filmene hennes og enkelte kinoer valgte å boikotte henne. Paret fikk to døtre, tvillingene Ingrid og Isabella, og sønnen Robertino.

Etter noen filmer for Rosselini, filmer som ble verken kunstneriske eller økonomiske suksesser, fikk Bergman igjen filme i Hollywood. Med Anastasia (1956) var hun igjen en lysende stjerne på Hollywoods himmel. Deretter fulgte en rekke Hollywood-filmer, inntil Ingmar Bergman i Høstsonaten (1978) gav henne muligheten til å gjøre karrierens beste rolleprestasjon. For rollen som Greta Ohlsson i filmen Mord på Orientekspressen (1974) i vant hun Oscar for beste kvinnelige birolle. Bergmans siste film ble en TV-film i 1982, Golda Meir, der hun spilte Israels tidligere statsminister, Golda Meir. Hun har fått en stjerne på Hollywood Walk of Fame. 

Bergman døde på sin fødselsdag i 1982 etter en tids sykdom. I 1999 ble hun kåret til tidenes fjerde største kvinnelige filmlegende av Det amerikanske filminstituttet. Den svenske dokumentarfilmen Jeg er Ingrid fra 2015 handler om Bergmans liv og virke.

 Galleri 

 Filmografi 

 1932 – Landskamp
 1935 – Diamant-Lasse
 1935 – Bränningar
 1935 – Swedenhielms
 1935 – Valborgsaften
 1935 – På solsiden
 1936 – Intermezzo
 1936 – Dollar
 1938 – En kvinnes ansikt
 1938 – De fire kamerater
 1939 – En eneste natt
 1939 – Intermezzo
 1940 – Juninatten
 1941 – Sjalusi
 1941 – Dr Jekyll og Mr Hyde
 1941 – Adam hadde fire sønner
 1942 – Casablanca
 1943 – Klokkene ringer for deg
 1944 – Gasslys
 1945 – Trollbundet
 1945 – Klokkene i St. Mary 1946 – Høyt spill i Saratoga 1946 – Notorious 1948 – Triumfbuen 1948 – Jeanne d'Arc 1949 – Under Capricorn 1950 – Stromboli 
 1952 – Hun ofret seg selv 1953 – Siamo donne 1954 – Reisen til Italia 1954 – Angst 1954 – Giovanna d'Arco al rogo 1956 – Elena og hennes menn 1956 – Anastasia 1956 – Indeskret 1958 – Vertshuset Den sjette lykke 1961 – Liker De Brahms? 1962 – Hedda Gabler 1964 – Besøket 1964 – Den gule Rolls Royce 1967 – Stimulantia 1969 – Kaktusblomsten 1970 – Hennes annen vår 1973 – From the Mixed-Up Files of Mrs. Basil E. Frankweiler 1974 – Mord på Orientekspressen 1976 – A Matter of Time 1978 – Høstsonaten 1982 – A Woman Called Golda''

 Referanser 

 Eksterne lenker 







Kategori:Svenske skuespillere
Kategori:Oscar-vinnere (hovedrolle)
Kategori:Oscar-vinnere (birolle)
Kategori:BAFTA-vinnere
Kategori:Emmy-vinnere
Kategori:Tony Award-vinnere
Kategori:Hollywood Walk of Fame
Kategori:Personer fra Stockholm